Antonio Tejero

Antonio Tejero Molina, nado en Alhaurín el Grande (Málaga) o 30 de abril de 1932 e finado o 25 de febreiro de 2026 en Alzira (Valencia), foi un ex-militar e ex-garda civil español. Foi encarcerado e expulsado da Garda Civil por ser un dos principais xefes do golpe de Estado frustrado do 23 de febreiro de 1981 en España, popularmente coñecido como 23-F.

 Traxectoria 

 Familia 
Era fillo dun mestre republicano.

 Carreira militar 
En 1951, ingresou na Academia Xeral Militar de Zaragoza aos 19 anos, e ascendeu a tenente en 1955. Estivo destinado en distintas localidades de Cataluña, A Cañiza (a onde chegou sendo capitán), Vélez-Málaga. En 1963, foi ascendido a comandante e foi destinado ás Palmas de Gran Canaria, e pouco despois a Badaxoz, onde disfrutou dos momentos máis tranquilos da súa carreira militar.

Foi ascendido a tenente coronel en 1974. E no ano 1975, estaba na Comandancia da Garda Civil en Vitoria e o ano seguinte pasou á de Donostia-San Sebastián, onde foi destituído por negarse a rendir honores á ikurriña.Clemente (1994), p. 113 A seguir, foi trasladado a Málaga onde foi, de novo, destituído por dispersar unha manifestación que contaba co permiso do gobernador civil,Clemente (1994), p. 114 e que reunía demócratas de diferentes partidos e mocidades que esixían a legalización das organizacións xuvenís e a maioría de idade aos dezaoito anos. O feito costoulle un mes de arresto e o cesamento na comandancia. Estivo un tempo en Badaxoz ata ser destinado a Madrid.

 Operación Galaxia 
En Madrid, entrou en contacto con persoas de ultradereita e, en 1979, foi procesado polo intento de golpe de Estado coñecido como Operación Galaxia pola cafetaría do mesmo nome na que se reunía co capitán de Infantería da Policía Armada, Ricardo Sáenz de Ynestrillas, asasinado por ETA en 1986, os comandantes de infantería Manuel Vidal Francés e Joaquín Rodríguez Solano e o capitán de Infantaría, José Luis Alemán Artiles. Xunto con coñecidos ultradereitistas como Juan García Carrés, estaban a artellar un plan para tomar A Moncloa. Por este feito foi condenado a sete meses de cárcere.

Nunha carta aberta ao rei Xoán Carlos I publicada no xornal El Imparcial con anterioridade ao 23-F argumentou que "...no proxecto de Constitución hai demasiadas bandeiras facendo sombra á única e neste proxecto non van incluídos algúns valores polos que cremos paga a pena arriscar as nosas vidas. Nel non están os nosos mortos".

 23-F 
Pouco tempo despois de saír de prisión, comezou os contactos que levarían ao seguinte intento de golpe de estado. Ás 18:23 do 23-F, ao mando duns 200 gardas civís asaltou o Congreso dos Deputados, que neses momentos celebraba a sesión de investidura como presidente do Goberno de Leopoldo Calvo-Sotelo Bustelo.Clemente (1994), p. 152 Secuestrou todos os deputados ata as 10 da mañá do 24 de febreiro de 1981, cando se entregou ao fracasar o intento de golpe de Estado.

En principio, Tejero pensaba apoiar coa toma do Congreso o obxectivo de axudar o xeneral Alfonso Armada a tomar o poder como presidente dun Goberno de salvación nacional, pero cando este último lle comunicou os seus plans de que nese goberno houbese representantes de tódolos partidos (incluídos socialistas, comunistas e nacionalistas), sublevouse contra o seu superior e continuou actuando pola súa conta.

É difícil saber cal foi o obxectivo final da acción de Tejero, aínda que a maioría dos autores veno incapaz de levar a cabo unha acción individual. A cuestión é aclarar se a súa acción correspondeu a un golpe de estado destinado a crear un goberno de salvación nacional co apoio da Casa Real, presidido por Alfonso Armada ou se foi un golpe militar liderado por Milans del Bosch que acabaría co estado constitucional aproveitando o baleiro de poder.Morán (2009), pp. 299-300 Segundo o propio Tejero, afirmou en 2023, o rei xa acordara co Exército o goberno que se formaría, pero cando Armada lle informou dos seus plans de ter representantes de tódolos partidos no devandito goberno (incluídos socialistas, comunistas e nacionalistas), non lle permitiu entrar na cámara e continuou co secuestro, agardando un levantamento militar nas principais cidades, frustrando os plans da Casa Real e do propio Armada.

 Condena 
Trala detención estivo en varios cárceres. Inicialmente foi preso no castelo da Palma de Mugardos á espera de xuízo e, posteriormente, foi procesado e condenado a cárcere durante 30 anos, os primeiros 15 no castelo da Palma, por rebelión militar consumada. En 1983, foi trasladado á prisión do Castelo de San Fernando, en Figueres (Xirona), onde era o único recluso e, en 1991 foi levado a Alcalá de Henares e dende o 17 de setembro de 1993 xa gozaba do terceiro grao ou réxime aberto. O 3 de decembro de 1996, saíu en liberdade condicional, o útlimo dos implicados no 23F. 

Foi expulsado da Garda Civil e pasou a residir entre Madrid e Torre del Mar. Escribiu cartas ao director do xornal Melilla Hoy criticando o estatuto de Cataluña de 2006. Despois do cárcere recibiu algunha homenaxe de forzas de ultradereita, en Málaga, onde se berraron "vivas a Franco".

Tejero morreu na súa casa o 25 de febreiro de 2026 aos 93 anos. Morreu o mesmo día no que o Goberno de España desclasificou documentos sobre o marrado golpe de Estado.

 Participación política 
En 1982 organizou dende o cárcere un efémero partido político de extrema dereita para presentarse ás eleccións xerais, Solidaridad Española, que desapareceu tralos comicios debido aos seus raquíticos resultados, pois aínda que presentou listas en 32 provincias, non acadou máis ca 28.451 votos (o 0,14%).

Vida persoal
Casou con Carmen Díez Pereira a finais dos anos 50 e tivo tres fillas e tres fillos. Entre os fillos tivo un crego, e outro coronel da Garda civil (sancionado). Nos seus últimos tempos vivía coa filla, en Valencia, onde foi internado e acabou morrendo. A súa saúde deteriorouse o 23 de outubro de 2025, e chegou a haber fontes xornalísticas que mencionaron a súa morte.

 Notas 

 Véxase tamén 

 Bibliografía 




 Ligazóns externas 
 Repiso, Luis (26/1/2006). "Tejero defiende un referéndum nacional que decida sobre el Estatut catalán" 20 Minutos .
 Especial sobre o 23F en elmundo.es .

Categoría:Gardas civís
Categoría:Nacionalismo español
Categoría:Golpe de Estado en España de 1981
Categoría:Nados en 1932
Categoría:Finados en 2026
Categoría:Nados na provincia de Málaga